ಜಗತ್ತಿಗೆ ಕೊರೋನಾ ಕಾಲಿಟ್ಟು 1 ವರ್ಷ.. ಇಲ್ಲಿವರೆಗೆ ಏನೆಲ್ಲಾ ಆಯ್ತು..? masthmagaa.com: ಜಗತ್ತಿನಲ್ಲಿ ಕೊರೋನಾ ಅನ್ನೋ ಮಹಾಮಾರಿ ಅಧಿಕೃತವಾಗಿ ಕಾಣಿಸಿಕೊಂಡು ಇವತ್ತಿಗೆ ಸರಿಯಾಗಿ 1 ವರ್ಷ ಆಗಿದೆ. 2019ರ ನವೆಂಬರ್ 17ರಂದು ಚೀನಾದ ಹುಬೆ ಪ್ರಾಂತ್ಯದ ವುಹಾನ್ ನಗರದಲ್ಲಿ 55 ವರ್ಷದ ವ್ಯಕ್ತಿಯಲ್ಲಿ ಕೊರೋನಾ ಸೋಂಕು ಮೊದಲು ಕಾಣಿಸಿಕೊಂಡಿತ್ತು. ಆದ್ರೆ ಈ ವೈರಾಣು ಬಗ್ಗೆ ಚೀನಾ ಆರಂಭದಲ್ಲಿ ಮುಚ್ಚುಮರೆ ಮಾಡ್ತು. ಅಲ್ಲಿನ ವೈದ್ಯರೇ ಹೊಸ ವೈರಾಣು ಬಗ್ಗೆ ಎಚ್ಚರಿಸಿದ್ರೂ ಚೀನಾ ತಲೆ ಕೆಡಿಸಿಕೊಳ್ಳಲಿಲ್ಲ. ಬರು ಬರುತ್ತಾ ಸೋಂಕಿನ ಹಾವಳಿ ಹೆಚ್ಚಾಗ್ತಿದ್ದಂತೇ ವುಹಾನ್ನಲ್ಲಿ ಲಾಕ್ಡೌನ್ ಹೇರಲಾಯ್ತು. ಬಳಿಕ ಇಟಲಿ ಸೇರಿದಂತೆ ಯುರೋಪಿನ ದೇಶಗಳಿಗೆ ಹರಡಿದ ಕೊರೋನಾ ಅಮೆರಿಕ, ಭಾರತ ಸೇರಿದಂತೆ ಬಹುತೇಕ ಎಲ್ಲಾ ದೇಶಗಳಿಗೂ ಕಾಲಿಡ್ತು. ಹಲವು ದೇಶಗಳಲ್ಲಿ ಬೀದಿ ಬೀದಿಗಳಲ್ಲೇ ಸೋಂಕಿತರ ಹೆಣ ಬೀಳೋಕೆ ಶುರುವಾಯ್ತು. ತಕ್ಷಣ ಎಚ್ಚೆತ್ತ ಒಂದೊಂದೇ ದೇಶಗಳು ಲಾಕ್ಡೌನ್ ಹೇರ್ತಾ ಬಂದ್ವು. ಸದಾ ಗಿಚಿಗುಡುತ್ತಿದ್ದ ರಸ್ತೆಗಳು ಖಾಲಿ ಖಾಲಿಯಾದ್ವು. ಶಾಲಾಕಾಲೇಜು, ಕಚೇರಿಗಳಿಗೆ ಬೀಗ ಬಿತ್ತು. ಜನ ಮನೆಯಲ್ಲೇ ಕೂರುವಂತಾಯ್ತು. ಅದೆಷ್ಟೋ ಜನ ಉದ್ಯೋಗ ಕಳೆದುಕೊಂಡ್ರು. ಆರ್ಥಿಕತೆ ಪಾತಾಳಕ್ಕೆ ಕುಸಿಯಿತು. ಮುಖಕ್ಕೆ ಫೇಸ್ ಮಾಸ್ಕ್, ಫೇಸ್ ಶೀಲ್ಡ್ ಬಂತು. ಪದೇಪದೆ ಕೈ ತೊಳೆಯುವ, ಸ್ಯಾನಿಟೈಸರ್ ಹಚ್ಚಿಕೊಳ್ಳೋದು ಶುರುವಾಯ್ತು. ಜನರ ನಡುವೆ ದೈಹಿಕ ಅಂತರ ಬಂತು. ಹೀಗೇ ಆದ್ರೆ ಆರ್ಥಿಕತೆಯ ಕಥೆ ಅಷ್ಟೇ ಅಂದುಕೊಂಡ ಒಂದೊಂದೇ ದೇಶಗಳು ನಿಧಾನವಾಗಿ ಲಾಕ್ಡೌನ್ ನಿರ್ಬಂಧಗಳನ್ನ ಸಡಿಲ ಮಾಡ್ತಾ ಬಂದ್ವು. ಒಂದೊಂದೇ ವಲಯಗಳು ಓಪನ್ ಆಗ್ತಾ ಬಂದ್ವು. ಕೆಲವರು ಈಗಲೂ ಉದ್ಯೋಗ ಕಳೆದುಕೊಂಡಿದ್ರೆ, ಇನ್ನೂ ಕೆಲವರು ಅರ್ಧ ಸಂಬಳಕ್ಕೆ ಕೆಲಸ ಮಾಡುತ್ತಿದ್ದಾರೆ. ಅಂದಿನಿಂದ ಇಂದಿನವರೆಗೆ ಹೊಸ ಹೊಸ ಪಾಠ ಕಲಿಸಿರುವ ಕೊರೋನಾ ವೈರಾಣು ಇದುವರೆಗೆ ಇಡೀ ಜಗತ್ತಿನಲ್ಲಿ 5.51 ಕೋಟಿ ಜನರಿಗೆ ತಗುಲಿದೆ. ಇದರಲ್ಲಿ 13.29 ಲಕ್ಷ ಜನ ಪ್ರಾಣ ಕಳೆದುಕೊಂಡರೆ, 3.54 ಕೋಟಿ ಜನ ಗುಣಮುಖ ಕೂಡ ಆಗಿದ್ದಾರೆ. ಸದ್ಯ ಕೊರೋನಾಗೆ ಲಸಿಕೆ ಕಂಡುಹಿಡಿಯುವ ಪ್ರಯತ್ನಗಳು ಅಂತಿಮ ಹಂತದಲ್ಲಿದೆ. ಶೀಘ್ರವೇ ಕೊರೋನಾಗೆ ಲಸಿಕೆ ಸಿಗಲಿ, ಮಹಾಮಾರಿಯ ಹಾವಳಿ ಕಮ್ಮಿಯಾಗಲಿ ಅಂತ ಆಶಿಸೋಣ. masthmagaa.com